Népszava Kitelepített családok, bezárt iskolák, járhatatlan utak - Ítéletidő Olaszországban
Kitelepített családok, bezárt iskolák, járhatatlan utak - Ítéletidő Olaszországban
Több helyen járhatatlanná váltak az utak, iskolákat zártak be, családokat telepítettek ki az Olaszország középső részén tomboló heves esőzések és áradások miatt. A legmagasabb fokozatú időjárási riasztás van érvényben.
Emilia-Romagnában kiadták a legmagasabb szintű, vörös színű riasztást. A tartománnyal szomszédos Marche, valamint Abruzzo, Molise területén egyelőre közepes, narancssárga színű a riasztás, Toscanában pedig a legalacsonyabb fokozatú, sárga riasztás van érvényben.
A nagy mennyiségű csapadék áradásokhoz vezetett: majdnem minden folyó és patak kilépett a medréből, és széles területeket árasztott el. Emilia Romagnában a többszörösére duzzadt Savio miatt - amely a tartomány legnagyobb folyója - lezárták Cesena város hídjait. Többeket evakuálni kellett otthonaikból. A Bologna és Rimini közötti vasútvonal szakaszait lezárták, mivel a sínek a víz alá kerültek.
Ravenna és Cervia városok polgármestere elrendelte az iskolák keddi bezárását. Ravennában felszólították az embereket, hogy ne hagyják el az otthonaikat, és lehetőleg magasabb emeleteken tartózkodjanak.
Több településen a tűzoltóság és az olasz fegyveres erők katonái segítettek a víz miatt elszigetelt lakóépületek megközelítésében. Volt, ahol állatokat kellett kimenteni az árból.
Olaszország ítéletidő eső áradások